**Manual para presentar una solicitud de información**

**Kepey+me 'Iwaurika Pem+yetuanik+ Petimaim+t+**

**¿Kepa+ 'iwaurika petiuwewieni nait+ ramatsi+k+ petimaim+t+?**

Mekanieret+ 'ik+tsie *Ley de Transparencia y Acceso a la Información Pública del Estado de Jalisco y sus Municipios* 'iwaurika xapa kaniyuyetuam+k+ 'aix+ 'anemek+ 'aye'ut+t+ tsiere rayemiet+ 'ik+:

Tita tiku'iwauriwa:

**1. Kem+titewa xapate M+rexeiya ke'ane m+k+ xapa pemuta'ut+iri petiwawiriet+ tita pem+timaim+k+.**

**2. Kem+titewa 'iwawame yat+ni kem+timatiwa tsiere (x+ka pa+'aneni) ke'aneme pem+watixata 'ik+tsie meteheti'mamatekeni.**

Katini'aix+t+ni peramaika kepem+titewa m+k+k+ pem+'akuxatani 'ek+ pemikah+. Tsiere ta, kepa+ka 'iwaurika (solicitud) titatsie pem+timaim+k+, kepem+titewa, naimime pekanika'ut+am+k+, 'akuts+ yemayetaine 'ik+tsie *Código Civil del Estado de Jalisco,* pa+na tsiere kemetetetewa ke'ane pem+waraka'ut+a yametehetimamatekenik+ 'ik+tsie pa+ ti'aneni, 'aix+ 'anemek+ tixeiyarieka tsiere ti'aix+ m+tiwan+'atsie 'ik+tsie kemem+tekak+netsie yametehetimanik+ 'ik+ 'iwaurikatsie mekanieret+ 'ik+tsie numeral xewi, hetsiena maukuniuwa huta 'ik+tsie artículo huta tewiyari heimana tamamata 'atanauka *Ley de Transparencia y Acceso a la Información Pública del Estado de Jalisco y sus Municipios* mayemietsie.

Tekatehat+t+maiyat+, tsiere mekanikah+ka pem+'ayexata kepa+ petiumamatiwak+ kepauka 'iwaurika pemuyetuanitsie titatsie pem+timaim+k+.

**3. Kerekutewa, ke'anemetsie xapate pereukan+'aiyarieni yat+ni hakewa metehaka'ut+watsie 'ik+ Unidad, yaperetimanik+.**

**4.-Ke'aneme xapa pema'iwawa, pa+na tsiere pemeka'ut+ani kem+'ane tsiere kepa+ m+tixeiya, m+k+tsie mekanieret+ kemetey+wawetsie tsiere kem+tiwapit+a 'aix+ metehakayurienik+ ke'ane xapate m+rexeiya. Ley hainekaku, kepa+ 'iwaurika pem+tiwauni 'ena kanika'ut+ni:**

**'Ek+ pemumie xapate peretixeiya.**

Pekati'atuani. Katineyuti'eniet+yeikani pem+raka'ut+ani, pemenaye'+ke yat+ni pemeka´+ke (video), tsiere katiniy+m+k+ hakewa xapate m+reya'ut+tsie, m+k+tsie mekanipit+ariem+k+ metetixeiyake 'anam+ miyetsera xapa manuhuriya (acuse) yat+ni xapa 'a'iwaurikatsie mieme, hautin+kame 'a'+kiya mayemie (INE) muwa ti'uximaya hats+a m+ti'+wiya muwa meye'axe wahepa+tsita.

Xapatek+ pemu'iwaumie kaniy+weni tsepa kepa+ka pemenayehana tukaritsie tsiere k´upaukukaku (hora) ti'uyuti'uximayatatsie muyehanetsie kepa+kapait+ 'ek+ yepetitah+awarieni kename 'ek+ pey+we pemu'iwaumie 'ik+ kem+ranayenetsie.

'Ik+ pit+arikak+ 'ak+mana xapate pem+tixeiyamiek+ kaniutiniereni (caducara) ke'ane 'axapate m+tih+ hetsiena kwarayani 'ek+ xei tewiyari heimana tamamata tukari muyehane pekanexeiyani kepaukapait+ 'ek+ yepetiutah+awarie kename 'a'iwaurikatsie pe'uta'eiyarie.

**Xapate mana yex+narieni.**

'Ipa+'itsie 'iwaurika h+rix+a pem+ti'atuani yepem+titah+awarieni haika tukari muyehanetsie 'a'iwaurikatsie yeretihek+areyu 'ek+ ta yeperetimaiku, xapate mana yuyex+natsiek+ 'iwawame pekatiniyutuam+k+ 'akuxi xapate pekaranuhuriwet+ m+k+ tumini manuanik+ kepa+meme m+tax+t+ani xapate ranayex+narieku, xei tewiyari xapate muhait+t+ 'ak+ pem+kati'atuanik+ 'a'iwaurikatsie.

M+k+ xapate manayex+narie kaniyetuiyam+k+ rekutewakaku Coordinación de Transparencia y Archivo General de la Universidad de Guadalajara, m+k+ ki kaniuweni 'ik+tsie Pedro Moreno número 834, kiekari hix+apa 'ena Guadalajara, Jalisco.

M+k+ xapate manayex+narieni muyekateni ri 'ek+ pemihurimiek+ 'auxuwi tukari ti'uyuti'uximayatsie mekanexeiyani muyehane 'ek+ xapa pem+yetuatsie kename petiu'atua 'ik+ wahats+a Coordinación de Transparencia 'ik+tsie 'ek+ petiu'atua Kem+iret+ yutax+t+aku nuanik+ “monto del costo de recuperación de materiales”. Yat+ni ta, kepa+ka xapate wa+kawani, kem+'it+arieni yat+ni kem+ranayex+narieni m+ire tukari kaneuyeh+iyaka y+wet+ memitawauni 'auxuwi tukari ti'uyu'tiuximayatatsie 'ik+ 'iwaurika meteyatuanik+, 'ik+tsie 'ek+ yapekatinitah+awariem+k+ tukari kem+iret+ 'ena mat+ari maxaxatsiwatsie.

Meta'ayu manayex+narienik+ xapate 'ek+ ta pem+ti'atuanik+ 'ik+tsie mieme kem+ire t+yutax+t+ani manayex+narienik+ xeik+a xei tewiyari heimana tamamata tukari pekanexeiyani yutipit+ kepa+kapait+ 'ek+ yaperetimatsie 'ik+ 'a'iwaurikatsie kem+ranayene, xapate m+rexeiya hetsie m+karayeika. Ke'ane hetsie mayeika m+tixeiyanik+ xapate mana yuyex+nax+, yatiuy+k+ ri tsiere yuyetuayu xapa mayemie kem+ire petui'atuaku nuanik+ kem+iret+ yutax+t+a 'ik+ wahats+a Coordinación de Transparencia y Archivo General, haika tewiyari tukari yehane pekanexeiyani petiu'atuatsie pe'itipit+, ke'ane xapate pem+tiutawawiri hetsiena karayani 'ek+ xapate pekareuhurimieni.

X+ka 'ek+, xapatek+ ranayuyex+nax+ pem+tiu'atua pekareuhurimieni 'ena tukari mat+ari maxaxatsiwatsie, 'ek+ pekay+we pemitawauni pem+k+h+wiyerieni kem+ire petiu'atua, yat+ni pem+kay+we pemuku'iwawani xapate mana yex+narie petiyatuiriyarieni tukari hautiyayu.

**Yametexata tixa+t+tsie xeik+a (Informes específicos).**

'Ik+ yapetiu'iwauni xapate pekati'atuani, yat+ni ta, 'ik+ xapate pem+tiwawirie kanitimaix+am+k+ xeimieme kem+´ane 'ik+ yemu'ane 'iwaurika tsiere miyetuani tita xapate tiku'iwauriwa.

Kaniyuyetuam+k+ hakewa ki manuwe Coordinación de Transparencia ke'ane hats+a pem+tiku'iwawa, kaniy+anem+k+ ke'ane 'ek+ pem+yexatax+ rakumaikak+ tsiere xapa 'ahuriet+ mayemietsie kepauka 'ek+ petiutawau, tats+ri 'ek+ correo petiyaxatax+ mana pemaukan+'aiyarienik+.

Yametexata Tixa+t+tsie xeik+a 'ek+ penanupim+k+ haika tukari yehanetsie 'anayeneyu kem+ti'+y+ 'aiwaurikatsie, tsiere metexeiyat+ xapate kem+m+ireni yat+ni mete'anayex+nak+ m+ire tukari mehauyeh+aka, yepekatini tah+awariem+k+ kename me'itawau haika tukari haiti w+kame.

Yametexata tixa+t+tsie xeik+a mutawawie, katiniwan+'arikat+ni mu'utsieka 'uwa tiwa'uximayatsie m+yetuiyanik+ xapatsie mekanexeiyani xei tewiyari heimana tamamata tukari muyehane me'itipit+ kepa+kapait+ 'ek+ kepetiutah+awarie 'ik+ keranayenetsie, xapate ke'ane petiutawawirie hetsiena kwarayani.

**¿Hakewa muyetuani xeime 'iwaurika petimaim+t+ kemeteku'uximayatsie?**

'Ek+ pem+y+we pemuyetuani 'a'iwaurika titatsie pem+timaim+k+ 'uwa'i ya Coordinación de Transparencia tsiere Archivo General 'uwet+ rekutewakaku Pedro Moreno kana'utseni 834, kiekari hix+apa 'ena Guadalajara, Jalisco.